สังคมข่าวหุ้น
*ดัชนีตลาดหุ้นไทยปิดที่ระดับ 1,735.10 จุด เพิ่มขึ้น 11.66 จุด มูลค่าการซื้อขาย 61,925.48 ล้านบาท ติดตามผลประกอบการของบริษัทจดทะเบียนงวดไตรมาส 2/2562 ที่จะเริ่มทยอยประกาศออกมา หลังจากในช่วงสัปดาห์ก่อนกลุ่มธนาคารได้ทยอยประกาศงบออกมาแล้ว
21 ก.ค. 2562

 สโนว์แมน
*ดัชนีตลาดหุ้นไทยปิดที่ระดับ 1,735.10 จุด เพิ่มขึ้น 11.66 จุด มูลค่าการซื้อขาย 61,925.48 ล้านบาท ติดตามผลประกอบการของบริษัทจดทะเบียนงวดไตรมาส 2/2562 ที่จะเริ่มทยอยประกาศออกมา หลังจากในช่วงสัปดาห์ก่อนกลุ่มธนาคารได้ทยอยประกาศงบออกมาแล้ว
*ที่ประชุมผู้ถือหุ้น UV ไฟเขียวให้ขายหุ้นทั้งหมดใน GOLD จำนวน 912.83 ล้านหุ้น หรือคิดเป็นสัดส่วน 39.28% ให้กับ FPT ผ่านการทำคำเสนอซื้อของ GOLD ราคาเสนอซื้อ 8.50 บาท/หุ้น มูลค่ารวม 7,760 ล้านบาท โดยที่กระบวนการทั้งหมดจะเสร็จสิ้นภายในวันที่ 14 ส.ค. 2562 ซึ่ง UV จะรับรู้รายได้จากการขายหุ้นของ GOLD เข้ามาในไตรมาส 4 งวดปี 2561/2562 ด้านเงินที่ได้จากการขายหุ้น GOLD ทั้งหมด แบ่งออกเป็นในส่วนรองรับการจ่ายเงินปันผลให้กับผู้ถือหุ้น ซึ่งเป็นเงินปันผลของผลการดำเนินงานงวดปี 2561/2562 (1 ต.ค. 2561-30 ก.ย. 2562) จำนวน 1,900 ล้านบาท สามารถจ่ายเงินปันผลให้กับผู้ถือหุ้นได้ราว 0.97 บาท/หุ้น และอีกส่วนหนึ่งที่จะเข้ามาเป็นเงินสดในมือราว 5,300 ล้านบาท จะนำไปใช้เพื่อการลงทุนต่อไป
*TTA ขายหุ้นใน “พีเอ็มที พร็อพเพอร์ตี้” (PMT) ซึ่งเป็นบริษัทย่อยที่ถือหุ้นอยู่ 99.99% รวมถึงเงินกู้ยืมจากผู้ถือหุ้นใน PMT ในสัดส่วน 40% ให้กับ “คันเด็น เรียลตี้ แอนด์ ดีเวลลอปเม้นท์” (KRD) บริษัทที่ประกอบธุรกิจด้านอสังหาริมทรัพย์ของบริษัทพลังงานรายใหญ่ที่สุดแห่งหนึ่งในญี่ปุ่น คิดเป็นมูลค่ารวมทั้งสิ้น 981 ล้านบาท อย่างไรก็ตาม หลังจากการขายหุ้นครั้งนี้ TTA ยังคงถือหุ้นใน PMT สัดส่วน 60% นอกจากนี้ TTA และ KRD ได้ลงนามสัญญาร่วมทุน เพื่อร่วมกันพัฒนาโครงการอาคารชุดพักอาศัยบนที่ดินของ PMT ลุ้น ๆ เป็นอีกหนึ่งธุรกิจที่น่าจับตา
*วันนี้ SMM “สยามอินเตอร์มัลติมีเดีย” เปลี่ยนชื่อเป็น STARK “สตาร์ค คอร์เปอเรชั่น” หลังจากที่เปิดทางให้ “วนรัชต์ ตั้งคารวคุณ” เข้าถือหุ้นรวม 95.60% หลังขายหุ้นเพิ่มทุน 22,500 ล้านหุ้น ราคา 0.60 บาท พร้อมรับโอนกิจการ “ทีม เอ โฮลดิ้ง 2” แลกจ่ายเงินค่าหุ้น ลุยเข้าตลาดหุ้นทางอ้อม
*ธนาคารกรุงเทพ (BBL) เตรียมเปิดให้บริการ MyPromptQR เร็ว ๆ นี้ คาดช่วยเพิ่มความสะดวกสบายในการใช้จ่ายให้ง่ายยิ่งขึ้น เพียงสร้าง QR Code ด้วย Bualuang mBanking แล้วแสดง QR Code ให้ร้านค้าสแกนเพื่อชำระเงินค่าสินค้าหรือบริการ โดยลูกค้าเพียงตรวจสอบยอดเงินและกดรหัสยืนยันเท่านั้น ก็สามารถชำระเงินได้สะดวก รวดเร็ว และปลอดภัย สอดคล้องกับไลฟ์สไตล์ของลูกค้าในปัจจุบันที่ไม่นิยมพกเงินสดแล้ว
*ILM หุ้นไอพีโอน้องใหม่ ที่เตรียมจะเทรดวันแรกในตลาดหลักทรัพย์แห่งประเทศไทย (SET) วันที่ 26 ก.ค. 2562 นี้ หลังจากที่เปิดจองซื้อหุ้นไอพีโอจำนวนไม่เกิน 105 ล้านหุ้น ที่ราคาหุ้นละ 22 บาท ไประหว่างวันที่ 17-19 ก.ค.ที่ผ่านมา ซึ่งจากการสำรวจความต้องการซื้อหุ้นไอพีโอนั้นมีนักลงทุนสถาบันแสดงความต้องการจองซื้อหุ้นไอพีโอ มากกว่าจำนวนหุ้นที่จัดสรรไว้ให้แก่นักลงทุนสถาบันถึง 8 เท่า สะท้อนถึงความเชื่อมั่นในพื้นฐานธุรกิจ และโอกาสการเติบโตที่ดีในอนาคต
*HMPRO ได้จัดงานโฮมโปรแฟร์ ครั้งที่ 14 ระหว่างวันที่ 19-29 ก.ค. 2562 ณ อิมแพ็ค เมืองทองธานี ซึ่งจะมีสินค้าให้เลือกหลากหลาย พร้อมส่วนลดสูงสุดกว่า 70% ตั้งเป้าโกยยอดขายไว้ 550 ล้านบาท คาดช่วยหนุนผลงานช่วงไตรมาส 3/2562 นี้ได้ดี
*บมจ.เจริญโภคภัณฑ์อาหาร หรือซีพีเอฟ รับข่าวดีต่อเนื่อง ล่าสุดได้เป็นสมาชิกดัชนีความยั่งยืนระดับโลก FTSE4Good Emerging Index ฟุตซี่ รัสเซล (FTSE Russell) ติดต่อกันเป็นปีที่ 3 โดยได้คะแนนสูงขึ้นในหัวข้อการเปลี่ยนแปลงสภาพภูมิอากาศ การยึดมั่นในแรงงานและสิทธิมนุษยชน และธรรมาภิบาล ย้ำภารกิจการเป็น “ครัวของโลก” ที่มุ่งมั่นสร้างความยั่งยืนทั้งธุรกิจ สังคม และสิ่งแวดล้อมเติบโตไปด้วยกัน
*ช่วงนี้ “นักข่าวผี” ชักเริ่มระบาด ล่าสุดมีชื่อ “ระพินทร์ ไพรวัลย์” แอบอ้างว่าเป็นนักข่าว “ข่าวหุ้นธุรกิจ” ไปลงชื่อเข้างาน “โฮมโปรแฟร์” เมื่อวันศุกร์ (19 ก.ค.) ที่ผ่านมา…ขอย้ำว่า กองบก.ข่าวหุ้นธุรกิจ ไม่มีนักข่าวชื่อนี้นะครับ
*ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoon online, www.facebook.com/tv.kaohoon และ FM 102 Mhz
*พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.